**Köszönet Annának**

Cseszák Zsombor koncertje a Hagyományok Házában

**Az elmúlt évi balatonfüredi Prímásversenyen a délvidéki Cseszák Zsombor különdíjban részesült: a Hagyományok Házában léphet fel novemberben.**

A **193. Anna-bál** **Prímásversenyén** az elmúlt évben kilenc versenyző indult Magyarországról, Felvidékről és a Vajdaságból. A Hagyományok Háza által felajánlott egyik **különdíjat** – fellépési lehetőséget a Magyar Állami Népi Együttes zenekarával – **Cseszák Zsombor** vajdasági művész nyerte. Ennek köszönhetően a prímás zenekarával, a **Fokos zenekarral** és a **Magyar Állami Népi Együttes zenekarával** közösen ad koncertet a Hagyományok Házában november 16-án.

Cseszák Zsombor a Fokos zenekar prímása. Tagjainak ismeretsége az óbecsei néptánccsoportban született, gimnazista korukban a zene és a közös érdeklődés kovácsolta össze az együttest. Népzenével 2009-ben kezdtek foglalkozni: akkor alakult meg a Csikós zenekar, majd 2010 őszén a Fokos zenekar. Az azóta ismertté vált csapat koncerteken lép fel, táncházakban muzsikál, tánccsoportokat kísér a Vajdaságban és Magyarországon, de számos alkalommal a Kárpát-medencén kívülre is eljutott.  
Legnagyobb sikerét 2018-ban érte el, amikor a Fölszállott a páva népzenei és néptánc tehetségkutató versenyben – hangszeres szólisták és zenekarok kategóriában – **megnyerte a** **Döntők Döntőjét**.

2019-ben a Magyar Állami Népi Együttes új bemutatóján is közreműködött a zenekar, az Ezerarcú Délvidék előadáson Cseszák Zsombor közösen muzsikálhatott a Magyar Állami Népi Együttes zenekarával.

Előadás: **2019. november 16.**, szombat (19.00 Hagyományok Háza Színházterem)

Információ: <https://hagyomanyokhaza.hu/hu/program/cseszak-zsombor-fokos-zenekar-es-magyar-allami-nepi-egyuttes-zenekaranak-koncertje>